ΓΡΑΠΤΗ ΕΡΩΤΗΣΗ E-3060/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Εκπομπές πτητικών οργανικών ενώσεων

Η ερώτηση αφορά την «Πρόταση οδηγίας του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες» (έγγρ. COM(96) 0538 τελικό - 96/0276 SYN) ((ΕΕ C 99 της 26.03.1997, σελ. 32 )):

Οι ανησυχίες όσον αφορά τη ρύπανση του τροποσφαιρικού όζοντος οδήγησαν στην ανάληψη διαφόρων πρωτοβουλιών για τη μείωση των εκπομπών από προδρόμους ουσίες από τις οποίες προκαλείται η δημιουργία του όζοντος. Η προτεινόμενη οδηγία, της οποίας νομική βάση είναι το άρθρο 130 Σ της Συνθήκης, αποτελεί τμήμα του πέμπτου προγράμματος δράσεως και εντάσσεται σε μία σειρά μέτρων που αποσκοπούν στον γενικό περιορισμό των εκπομπών πτητικών οργανικών ενώσεων στην ΕΕ, ώστε να πραγματοποιηθεί κατά την περίοδο 1990-1999 μείωση του 30%, σύμφωνα με τη δέσμευση που ανέλαβε η Επιτροπή στο πλαίσιο της Συμβάσεως της Οικονομικής Επιτροπής των ΗΕ για την Ευρώπη (UNECE) σχεικάμε τη διαμεθοριακή ρύπανση σε μεγάλη απόσταση.

Θα μπορούσε η Επιτροπή να προβεί σε αξιολόγηση των συνδυασμένων προσπαθειών όλων των δράσεων σε ό,τι αφορά την ποιότητα του περιβάλλοντος αέρα στις διάφορες περιφέρειες της ΕΕ, με ιδιαίτερη μνεία στις προδρόμους ουσίες που προκαλούν τη δημιουργία τροποσφαιρικού όζοντος, ώστε να αποφευχθεί η εκπόνηση προτάσεων αδικαιολόγητων από πλευράς κόστους/ωφέλειας, και η ανάγκη να προταθούν πρόσθετα μέτρα συμπληρωματικά σε όσα έχουν ήδη προγραμματισθεί;

Απάντηση της κ. Bjerregaard εξ ονόματος της Επιτροπής (31 Οκτωβρίου 1997)

Οι εργασίες εκπόνησης μοντέλων που πραγματοποιήθηκαν στο πλαίσιο του προγράμματος Auto-Oil ((έγγραφο COM(96) 248. )) κατέληξαν στην αναγκαιότητα μείωσης κατά 70% τουλάχιστον, σε σχέση με τα επίπεδα του 1990, τόσο των εκπομπών οξειδίων του αζώτου (ΝΟx) όσο και αυτών των πτητικών οργανικών ενώσεων (VOC) προκειμένου να τηρηθούν τα πρότυπα ποιότητας του αέρα τα οποία ορίζονται στην οδηγία 92/72/ΕΟΚ σχετικά με την ατμοσφαιρική ρύπανση από το όζον ((ΕΕ L 297 της 13.10.1992. )). Υπογραμμίστηκε επίσης η αναγκαιότητα μείωσης των εκπομπών που οφείλονται τόσο σε κινητές όσο και σε στάσιμες πηγές. Αυτές οι εργασίες βάσει μοντέλων επέτρεψαν τέλος να δοθεί μια εικόνα των περιβαλλοντικών επιπτώσεων σεδιάφορες περιοχές της Ευρώπης σε συνάρτηση με διαφορετικά σενάρια μείωσης.

Hπρόταση οδηγίας, την οποία αναφέρει το αξιότιμο μέλος, σχετικά με τη μείωση εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες αποβλέπει στην κατά 97% μείωση των εκπομπών VOC που αποδίδονται στη βιομηχανική χρήση οργανικών διαλυτών. Το κόστος της πρότασης ανέρχεται σε 10 ECU ανά άτομο και ανά έτος στην Ευρώπη, που αντιστοιχεί σε μέσο κόστος μείωσης περίπου 2.000 ECU ανά τόννο VOC. Η μεγάλη ποικιλία των βιομηχανικών κλάδων που αφορά η πρόταση, και ιδίως ο μεγάλος αριθμός μικρομεσαίων επιχειρήσεων, αιτιολογεί αυτό το μέσο κόστος το οποίο είναι κατώτερο από το κόστος των μέτρων που απορρέουν από το πρόγραμμα Auto-Oil (περίπου 3.000 ECU ανά τόννο).

Τα πρόσθετα μέτρα που θα έπρεπε ενδεχομένως να ληφθούν υπόψη προκειμένου να τηρηθούν οι στόχοι ποιότητος του αέρα θα προσδιοριστούν στο πλαίσιο του ορισμού μιας γενικής στρατηγικής σε θέματα τροποσφαιρικού όζοντος, στρατηγική η οποία θα αποτελέσει προσεχώς αντικείμενο ανακοίνωσης της Επιτροπής.

Η Επιτροπή επιθυμεί επιπλέον να επιστήσει την προσοχή του αξιότιμου μέλους στο γεγονός ότι η Κοινότητα δεν έχει έως τώρα κυρώσει το πρωτόκολλο VOC της σύμβασης για την ατμοσφαιρική ρύπανση σε μεγάλες αποστάσεις της Οικονομικής Επιτροπής για την Ευρώπη των Ηνωμένων Εθνών.